Vene saatkond kasvatab Facebookis aktiivsust – Propastop
07.09.2020
Viimaste Eesti vastu suunatud propagandarünnakute juures on Propastop märganud Venemaa Eesti saatkonna aktiivsust Kremli sõnumite jagamisel ja võimendamisel. Et saaksime saatkonna tegevusest paremini aru, uurisime selle tegevust Facebookis ajavahemikus 1. novembrist 2019 kuni 31. augustini 2020. Arvud näitavad saatkonna aktiivsuse märgatavat kasvu.
Viimastel kuudel on väheks jäänud päevad, kus postitusi üldse pole.
Ka postituste keskmine arv on kasvanud. Vaadates viimase 14 päeva keskmist on näha, et see on tõusnud alates selle aasta algusest, siis uuesti alates maikuust, juunist ja juulist. Augusti lõpu seisuga on postituste keskmine arv peaaegu sama kõrge kui maikuus.
Koostasime sõnapilve, mis annab ülevaate postituste teemadest. Esikohal on Venemaa, välisministeeriumi, oma riigi kodanikega seotud märksõnad, nagu ühel saatkonnal olema peabki.
Kuid märgata on ajalooga seotud propagandistlike teemade suurt osakaalu, märksõnad nagu “NSVL”, “isamaasõda” ja “võit” näitavad suunda.
Saatkonna teravdatud tähelepanu all on mälestusmärgid. Reeglina leiab ära märkimist iga mälestusobjektidega seotud teema Eestis, olgu selleks siis Maarjamäe ümber käiv diskussioon, metsavendade kivi avamine või grafiti mõnel ausambal. Palju panustatakse aga ka punaväe monumentide taastamisse Eestis, neid vuntsitakse üles klubi Front Line toel ja siis tehakse taasavamisest suurem show.
Propagandistlike postituste teiseks suunaks on nõukanostalgia laiemalt: Moskva olümpiamängude 40. aastapäeva tähistamine või postituste sari, mis meenutab Eestiga seotud Nõukogude prominente. Tähistatakse ka veidraid tähtsündmusi nagu näiteks Eesti Nõukogude Liiduga liitmise tähtpäeva. Selle tähistamiseks on loodud näiteks teemaviide #ЭССР80.
Tõenäoliselt jätkab saatkond samade propagandateemade levitamist ja võimendamist ka aasta ülejäänud kuudel, ära märkimist leiavad nii Tallinna “vabastamisega” seotud pühad ning mitmed renoveeritud punamonumendid. Oma tähelepanu ja elevusega nõukaperioodi vastu poleks vale, kui leht nimetaks ennast ümber NLiidu saatkonnaks Eestis.
Infograafika: Propastop, kuvatõmmised saatkonna Facebooki lehest.